Broj: 711-I-214-P-375-22/23-04-21

Zagreb, 29. studenog 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 41. stavka 5. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) u svezi s člankom 46. stavkom 5. Zakona o općem upravnom postupku („Narodne novine“, broj 47/09. i 110/21., u daljnjem tekstu: ZUP), te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g.**predmetu rukovodećeg državnog službenika Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021.,** na stručnom sastanku Povjerenstva održanom dana 29. studenog 2022.g., donosi sljedeći:

**ZAKLJUČAK**

1. **Stavlja se van snage Zaključak o pokretanju postupka broj 711-I-1905-P-375/22-02-21 od 13. rujna 2022.g.**
2. **Obustavlja se postupak protiv rukovodećeg državnog službenika Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021. u odnosu na okolnost primanja naknade za obavljanje funkcije predsjednika Upravnog vijeća ustanove Državna ergela Đakovo i Lipik u iznosu od po 2.000,00 kn dana 7. siječnja 2022. i 02. veljače 2022.g, budući da je proteklo 18 mjeseci od kada je prestao obnašati dužnost pomoćnika ministra poljoprivrede te nije nastavio obnašati drugu dužnost propisanu člankom 1. i 2. ZSSI-a**

Obrazloženje

Na stručnom sastanku dana 13. rujna 2022.g. Povjerenstvo je, sukladno članku 32. stavku 1. podstavku 1. i članku 41. stavku 1. ZSSI/21-a te članku 17. Pravilnika o načinu rada i odlučivanja Povjerenstva od 16. listopada 2013.g., donijelo Zaključak o pokretanju postupka broj 711-I-1905-P-375/22-02-21protiv Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021.

Zdravko Barać dostavio je očitovanje na odluku Povjerenstva o pokretanju postupka u kojemu navodi da je dana 18. veljače 2021. godine Rješenjem Vlade Republike Hrvatske, KLASA: UP/I 080-02/21- 02/38, URBROJ: 50301-15/07-21-02 razriješen dužnosti pomoćnika ministrice poljoprivrede, dok je Rješenjem Vlade Republike Hrvatske, KLASA: UP/I 080-02/21-01/80, URBROJ: 5031-15/28-21-02 imenovan ravnateljem Uprave za stočarstvo i kvalitetu hrane u Ministarstvu poljoprivrede.

Nadalje ističe kako za vrijeme obnašanja dužnosti pomoćnika ministrice u razdoblju od 4. travnja 2019. godine do 18. veljače 2021. godine nije primao naknadu za obavljanje funkcije predsjednika Upravnog vijeća Državne ergele Đakovo i Lipik, a što je i potvrdilo uvidom u podatke Porezne uprave te napominje kako na funkciju predsjednika Upravnog vijeća Državne ergele Đakovo i Lipik nije imenovan nakon razrješenja s dužnosti pomoćnika ministra, već je istu obavljao i za vrijeme obavljanja dužnosti pomoćnika ministra te je funkciju predsjednika Upravnog vijeća Državne ergele Đakovo i Lipik nastavio obavljati u kontinuitetu i nakon što je imenovan ravnateljem Uprave za stočarstvo i kvalitetu hrane u Ministarstvu poljoprivrede.

U odnosu na naknadu za obavljanje funkcija predsjednika Upravnog vijeća Državne ergele Đakovo i Lipik u iznosu od 2.000,00 kn ističe kako istu počinje primati tek nakon imenovanja za ravnatelja Uprave u Ministarstvu dana 18. veljače 2021. godine, te da nije imao nikakvih saznanja o tome da bi isplata naknade za obavljanje funkcije predsjednika Upravnog vijeća Državne ergele Đakovo i Lipik mogla biti dovedena u pitanje, jer je smatrao da na istu ima pravo.

Zdravko Barać nadalje pojašnjava kako je temeljem imenovanja za ravnatelja Uprave za stočarstvo i kvalitetu hrane u Ministarstvu poljoprivrede dana 18. veljače 2021. godine, smatrao kako ga iz ZSSI/21-a obvezuju odredbe isključivo u pogledu ispunjenja obveze podnošenja izvješća o imovinskom stanju, provođenja postupaka administrativne i redovite provjere podnesenih izvješća o imovinskom stanju te izricanju sankcije vezanih za utvrđeni propust podnošenja izvješća te nesklad ili nerazmjer između podataka izvješća i podataka kojima raspolažu državna tijela, a što je propisano odredbom članka 3. stavka 3. ZSSI/21-a: „Odredbe iz članka 10. do 14 glave III, članaka 48. do 50. ovoga Zakona odgovarajuće se primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja. Citirane obveze je uredno izvršio i izvršava, što Povjerenstvo može i utvrditi uvidom u dostavljene imovinske kartice. Obzirom na gore navedenu odredbu i obveze koje proizlaze iz iste, mišljenja je kako se preostale odredbe ZSSI/21-a ne primjenjuju na rukovodeće državne službenike koje imenuje Vlada Republike Hrvatske na temelju prethodno provedenog natječaja, što obuhvaća i ravnatelje Uprava pa stoga smatra kako se predmetno ograničenje iz članka 22. ZSSI/21-a ne primjenjuje na njega.

Zdravko Barać pored navedenog iznosi mišljenje kako je obrazložio u dostavljenom očitovanju na predmet P-183/21, kako se oba predmeta koja se vode pred Povjerenstvom (predmet P-l83/21 i P/375/22) trebaju voditi u skladu s odredbama novog Zakona o sprječavanju sukoba interesa, s obzirom da je Odluka Povjerenstva o pokretanju postupka u predmetu P-l83/21 iz 2022. godine (utvrđeno uvidom na internetskim stranicama Povjerenstva).

Nadalje, Zdravko Barać navodi da je u ZSSI/21-u u članku 41. stavku 1. propisano kako Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona, dok je stavkom 5. istoga članka propisano kako Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

Nadalje navodi da je uvidom u dostavljeni Zaključak Povjerenstva utvrđeno kako je na stručnom sastanku Povjerenstva održanom dana 13. rujna 2022. godine, donesen Zaključak kojim se pokreće postupak za utvrđivanje moguće povrede odredbe članka 18. stavka 2. u svezi s člankom 22. stavkom 2. ZSSI/21-a. Obzirom da je dužnost pomoćnika ministra prestao obavljati 18. veljače 2021., razvidno da je do dana pokretanja postupka (13. rujna 2022.) proteklo više od 18 mjeseci od dana prestanka obavljanja dužnosti te da Povjerenstvo nije ovlašteno pokrenuti postupak protiv njega. Nadalje, ZSSI/21 u članku 22. stavku 2. propisuje kako se obveze iz članka 18. toga Zakona (članstvo u upravnim tijelima i nadzornim odborima te pravo na naknadu za članstvo u upravnim vijećima ustanova, odnosno nadzornim odborima izvanproračunskih fondova obveznik, osim prava na naknadu putnih i drugih opravdanih troškova) primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Zdravko Barać nadalje obrazlaže da je u ovom konkretnom slučaju posebni zakon Zakon o pravima i obvezama državnih dužnosnika („Narodne novine11, br. 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19) kojim je u članku 15. propisano je kako dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedeća tri mjeseca pravo na naknadu u visini 50% plaće koju ostvaruje dužnosnik na toj dužnosti.

Zaključno u svome očitovanju navodi kako je dana 18. veljače 2021. godine razriješen dužnosti pomoćnika ministrice poljoprivrede, a odmah isti dan imenovan ravnateljem Uprave za stočarstvo i kvalitetu hrane u Ministarstvu poljoprivrede, te da se predmetno ograničenje iz članka 22. stavka 2. ZSSI/21 ne primjenjuje na njega budući nije imao pravo na naknadu plaće u skladu s Zakonom o pravima i obvezama državnih dužnosnika, jer je odmah počeo dobivati plaću kao državni službenik - ravnatelj Uprave u Ministarstvu poljoprivrede, što predlaže provjeriti uvidom u podatke Porezne uprave.

Člankom 3. stavkom 1. podstavkom 6. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11), propisano je da su pomoćnici ministara dužnosnici u smislu odredbi navedenoga Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 41. stavkom 5. ZSSI/21-a propisano je da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

Člankom 46. stavkom 5. ZUP-a propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

Povjerenstvo ističe kako je uvidom u Registar obveznika, kojeg vodi i ustrojava, utvrdilo da je Zdravko Barać od 04. travnja 2019.g. do 18. veljače 2021.g. obnašao dužnost pomoćnika ministra poljoprivrede, dok je potom 18. veljače 2021.g. počeo obnašati funkciju rukovodećeg državnog službenika kao ravnatelj Uprave u ministarstvu poljoprivrede.

Nadalje, člankom 3. stavkom 3. ZSSI/21-a propisano je da se odredbe iz članka 10. do 14. glave III. i članaka 48. do 50. ovoga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Obzirom da je Zdravko Barać rukovodeći državni službenik temeljem okolnosti obnašanja dužnosti ravnatelja Uprave u Ministarstvu poljoprivrede, istog obvezuju odredbe ZSSI/21-a isključivo u pogledu ispunjenja obveze podnošenja imovinskih kartica, provođenja postupka administrativne i redovite provjere podnesenih imovinskih kartica te izricanja sankcije vezanih za utvrđeni propust podnošenja imovinskih kartica te nesklad ili nerazmjera između podataka kartice i podataka kojima raspolažu državna tijela.

Stoga je Povjerenstvo okolnost mogućeg sukoba interesa u kontekstu zabrana i ograničenja koje su propisane odredbama ZSSI-a ispitivalo samo u odnosu na obnašanje dužnosti pomoćnika ministra.

Uvidom u podatke ISPU-a temeljem ovlaštenja iz sklopljenog Sporazuma, Povjerenstvo je utvrdilo da je Zdravku Baraću ustanova Državna ergela Đakovo i Lipik pod šifrom isplate 4030 – ostali nenavedeni primici od kojih se utvrđuje drugi dohodak 7. siječnja 2022. i 02. veljače 2022. isplaćivala primitke od po 2.000,00 kn.

Uvidom u Registar pravnih osoba od posebnog interesa koji vodi Povjerenstvo, utvrđeno je da je Hrvatski veterinarski institut ustanova od posebnog državnog interesa, sukladno Odluci o popisu pravnih osoba od posebnog državnog interesa od 15. prosinca 2010. ("Narodne novine" broj 144/10.), Odluci o izmjenama i dopunama Odluke o popisu pravnih osoba od posebnog državnog interesa od 31. siječnja 2014. ("Narodne novine", broj 16/14.), Odluci o izmjenama i dopunama Odluke o popisu pravnih osoba do posebnog interesa od 15. svibnja 2015. („Narodne novine", broj 55/15.), Odluci o dopuni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj 105/15.), te Odluci o izmjeni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj, 134/20.).

Slijedom navedenog, Povjerenstvo ističe kako je Zdarvko Barać mogao biti predsjednik Upravnog vijeća ustanove Državna ergela Đakovo i Lipik, budući da se radi o ustanovi od posebnog interesa za Republiku Hrvatsku, međutim, za navedeno nije smio primati novčanu naknadu.

Nadalje, člankom 22. stavkom 2. ZSSI/21-a propisano je da se obveze iz članka 18. toga Zakona, koje se odnose i na primanje naknade za rad u upravnom vijeću ustanove, primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

S obzirom da je Zdravko Barać obnašao dužnost pomoćnika ministra poljoprivrede do 18. veljače 2021., ograničenje iz članka 20. stavka 3. ZSSI/11-a bi ga obvezivalo do zaključno 18. veljače 2022. godine, međutim, kako se ZSSI/11 prestao primjenjivati 25. prosinca 2021.g. kada je na snagu stupio novi ZSSI, Povjerenstvo je utvrdilo kako će predmet P-183/21, koji je formiran prije stupanja ZSSI-a na snagu biti dovršen sukladno odredbama ZSSI/11-a a sve temeljem članka 60. ZSSI-a prema kojem će se postupci započeti prije stupanja na snagu toga Zakona dovršiti prema odredbama ZSSI/11-a, dok će se u odnosu na razdoblje utvrđivanja primitka nedopuštene naknade koja je eventualno nastala nakon stupanja na snagu ZSSI-a, odnosno od 25. prosinca 2021. pa nadalje voditi zaseban predmet pod brojem Pp-375/22.

Međutim, u odnosu na eventualnu povredu članka 18. stavka 2. u vezi s člankom 22. stavkom 2. ZSSI/21-a, Povjerenstvo je postupak protiv Zdravka Baraća moglo pokrenuti do 18. kolovoza 2022.g. budući da je toga dana proteklo 18 mjeseci od prestanka obnašanja dužnosti pomoćnika ministra poljoprivrede te Zdravko Barać u tom razdoblju nije započeo obnašati neku drugu javnu dužnost iz članka 3. stavak 1. i 2. ZSSI-a.

Stoga, a budući da je Povjerenstvo postupak pokrenulo dana 13. rujna 2022.g. odnosno po proteku 18 mjeseci od prestanka obnašanja dužnosti, isti je potrebno obustaviti jer ne postoje pravne pretpostavke za njegovo vođenje, a Zaključak broj 711-I-1905-P-375/22-02-21 od 13. rujna 2022.g. staviti izvan snage.

Slijedom navedenog, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Rukovodećem državnom službeniku Zdravku Baraću, osobnom dostavom

2. Objava na internetskoj stranici Povjerenstva po urednoj dostavi obvezniku

4. Pismohrana